RÅDETS UDTALELSE af 18. januar 1999 om Østrigs stabilitetsprogram for 1998-2002 (1999/C 42/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 1 og 2,

under henvisning til henstilling fra Kommissionen, og

efter høring af Det Økonomiske og Finansielle Udvalg -

VEDTAGET FØLGENDE UDTALELSE:

Rådet undersøgte den 18. januar Østrigs stabilitetsprogram, der dækker perioden 1998-2002. Rådet noterer sig med tilfredshed, at der i programmet gives detaljerede oplysninger om den forventede udvikling i de makroøkonomiske og budgetmæssige aggregater i hele programmets løbetid. Budgetmålene for 1998 og 1999 er baseret på budgetplanerne for disse år. For årene efter 1999 indeholder programmet ikke generelt oplysninger om budgetmæssige foranstaltninger på et kvantitativt grundlag.

I programmet forventes det offentlige underskud at falde til 1,4 % af BNP i 2002, samtidig med at bruttogældskvoten forventes at falde til 60 % af BNP. Rådet noterer sig, at programmet er baseret på den mærkbare budgetkonsolidering i årene 1995-1997. Rådet ser med tilfredshed på, at der er opnået betydelig bedre budgetmæssige resultater, end der var stilet mod. Men Rådet beklager, at der i 1998 til trods for meget gunstige betingelser for økonomisk vækst ikke blev opnået en yderligere nedbringelse af det offentlige underskud.

Programmet er baseret på et makroøkonomisk skøn, hvorefter den økonomiske vækst falder i forhold til de nuværende høje rater til lidt under trendvækstraten ved afslutningen af fremskrivningsperioden. Rådet finder dette scenario realistisk, men noterer, at der er risiko for en faldende tendens, hvis den nuværende finansielle og økonomiske krise trækker ud.

Det forudses i programmet, at fortsat beskedne lønstigninger og faldende importpriser vil kunne holde inflationspresset nede. Rådet bemærker, at hvis den forventede kombination af stigende beskæftigelse, faldende arbejdsløshed og fortsat lav inflation skal blive en realitet, skal der ske yderligere strukturforbedringer på varemarkederne og arbejdsmarkederne. Endvidere vil udviklingen af indikatorer for konkurrencedygtigheden skulle overvåges nøje, og arbejdet med strukturreformer, der fremmer Østrigs konkurrencestilling, bør fortsættes.

Rådet finder det hensigtsmæssigt, at den budgetkonsolidering, der er planlagt i programmet, opnås ved et fald i indtægterne, som opvejes af en nedbringelse af udgifterne. Rådet bemærker dog, at det samlede mål for en nedbringelse af det offentlige underskud med 0,8 % af BNP og af bruttogældskvoten med 4,4 % af BNP mellem 1998 og 2002 er meget beskedent.

Rådet erkender, at det planlagte mål for underskuddet på mellemlang sigt på 1,4 % af BNP på grund af en lav variabilitet i den økonomiske vækst i Østrig vil være tilstrækkeligt til, at de automatiske stabilisatorer vil kunne fungere i en normal konjunkturafmatningssituation, uden at der opstår risiko for, at referenceværdien på 3 % af BNP vil blive overskredet. Rådet konkluderer, at programmet i den forstand er i overensstemmelse med bestemmelserne i stabilitets- og vækstpagten.

Rådet bemærker dog, at den budgetstrategi, som den østrigske regering har lagt sig fast på, forekommer at være risikabel, da den ikke indeholder nogen ekstra sikkerhedsmargen. Det ville have været hensigtsmæssigt med et mere ambitiøst mål for underskuddet for at have en vis sikkerhedsmargen i tilfælde af en uforudset udvikling i den økonomiske aktivitet og de offentlige finanser, for at have råderum til at føre en målrettet konjunkturudlignende finanspolitik og til at gennemføre aktive politiske jobskabelsesforanstaltninger og andre strukturpolitikker i overensstemmelse med retningslinjerne for beskæftigelsen og for at sikre et hurtigere fald i gældskvoten med henblik på de finansielle byrder på længere sigt som følge af befolkningens aldring.

Rådet opfordrer derfor den østrigske regering til at gennemføre 1999-budgetplanen så stramt som muligt og til at sørge for, at der fastholdes en nedadgående tendens i gældskvoten. Hvad årene efter 1999 angår opfordrer Rådet den østrigske regering til at gøre alt, hvad den formår for ligesom tidligere at overgå de budgetmål, der er fastlagt i stabilitetsprogrammet, for derved at øge sikkerhedsmargenen med henblik på at gøre risikoen for at overskride referenceværdien på 3 % af BNP så lille som mulig.

Rådet noterer sig med tilfredshed de planlagte strukturreformforanstaltninger, som der er redegjort for i programmet. Hovedlinjerne i reformforanstaltningerne forekommer at være rimelige og at stemme overens med Rådets henstilling af 6. juli 1998 om de overordnede retningslinjer for medlemsstaternes og Fællesskabets økonomiske politikker (2). Rådet opfordrer indtrængende den østrigske regering til at finansiere reformforanstaltninger, som medfører supplerende offentlige udgifter, ved besparelser på andre områder. Rådet opfordrer den østrigske regering til at gennemføre reformerne hurtigt og beslutsomt, da det vil være en afgørende faktor for at kunne nå de mål, der er fastlagt i stabilitetsprogrammet.

(1) EFT L 209 af 2.8.1997, s. 1.

(2) EFT L 200 af 16.7.1998, s. 34.